KIRJALLINEN KYSYMYS E-0962/00 esittäjä(t): Gorka Knörr Borràs (Verts/ALE) komissiolle. Hasselpähkinöiden tuotanto Kataloniassa.



Virallinen lehti nro 046 E , 13/02/2001 s. 0092 - 0093



KIRJALLINEN KYSYMYS E-0962/00 esittäjä(t): Gorka Knörr Borràs (Verts/ALE) komissiolle (29. maaliskuuta 2000) Aihe: Hasselpähkinöiden tuotanto Kataloniassa Katalonia on Espanjassa ja Euroopan unionissa suuri hasselpähkinöiden ja muiden pähkinöiden tuottaja. Yli 90 prosenttia Espanjan hasselpähkinätuotannosta keskittyy Kataloniaan. Joissakin kunnissa hasselpähkinää viljellään 85 prosentilla koko viljelypinta-alasta. Katalonialaisten hasselpähkinöiden on ollut pakko kilpailla turkkilaisten, yhdysvaltalaisten ja pohjoisafrikkalaisten hasselpähkinöiden kanssa. Halvoista hinnoistaan johtuen nämä maat ovat myyneet paremmin kuin eurooppalaiset, mikä on aiheuttanut huomattavia vaikeuksia maanviljelijöille. Viime vuosina hedelmä- ja vihannesalan yhteisessä markkinajärjestelyssä on sovittu markkinavuosina 1997/1998, 1998/1999, 1999/2000 kerättyjä hasselpähkinöitä koskevasta suorien tukien järjestelmästä, jotta tuottajille taattaisiin vähimmäistulot. Tuotantokauden 1999/2000 sato on viimeinen yhteisön tukea saava sato, mikä aiheuttaa tulevaisuudessa tulojen menetystä tärkeällä katalonialaisella alalla. Onko komissio tietoinen hasselpähkinän merkityksestä Kataloniassa? Mihin toimiin komissio aikoo ryhtyä taatakseen katalonialaisten hasselpähkinäntuottajien tulot? Aikooko komissio uudistaa hasselpähkinää koskevan suoran tuen, josta on säädetty asetuksen (EY) N:o 2200/96(1) 55 artiklassa markkinavuosille 1997/1998, 1998/1999 ja 1999/2000? (1) EYVL L 297, 21.11.1996, s. 1. Franz Fischlerin komission puolesta antama yhteinen vastaus kirjallisiin kysymyksiin E-0955/00 ja E-0962/00 (10. toukokuuta 2000) Suurin osa Katalonian pähkinänviljelyalasta on saanut 10 vuoden ajan taloudellista tukea hedelmien ja vihannesten yhteisestä markkinajärjestelystä 18 päivänä toukokuuta 1972 annetun neuvoston direktiivin (ETY) N:o 1035/72(1) IIa osaston säännösten mukaisesti pähkinöiden tuottavuuden ja kilpailukyvyn parantamiseksi. Tämän järjestelmän pähkinöitä koskevat kustannukset koko yhteisön osalta olivat vuosina 19901999 yhteensä 725 miljoonaa euroa. Odotettavissa on yli 250 miljoonan euron lisäkustannukset edelleen käytössä olevien parannussuunnitelmien osalta vuoteen 2006 mennessä. Lähes koko Katalonian hasselpähkinän tuotantoalue on saanut erityistä hasselpähkinöille maksettavaa kiinteämääräistä tukea, jota myönnettiin jaksolle 19972000 hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(2) 55 artiklan säännösten mukaisesti. Näiden toimenpiteiden tarkoituksena oli aina olla väliaikaisia ja asteittain väheneviä rahoitusvastuun siirtymisen mahdollistamiseksi tuottajille. Vuodesta 1997 tukea on voitu maksaa pähkinöille ja johanneksenleiville, kuten kaikille muillekin hedelmä- ja vihannesalan tuotteille, neuvoston asetuksessa (EY) N:o 2200/96, jossa säädetään taloudellisesta tuesta kaikille tuottajajärjestöjen kautta kaupan pidetyille hedelmille ja vihanneksille, säädetyn toimintarahaston järjestelmän varoilla. Jäsenvaltiot voivat sisällyttää pähkinät myös maaseudun kehittämistä koskeviin suunnitelmiinsa Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(3) edellytysten mukaisesti. (1) EYVL L 118, 20.5.1972. (2) EYVL L 297, 21.11.1996. (3) EYVL L 160, 26.6.1999.